መሸጋገር፡ የትምህርት ቤት መልካም ጅማሬ

ቤተሰቦች የሽግግር ትምህርት እና የእድገት የጽሁፍ ማስረጃን ሲሞሉ የሚረዱ መመሪያዎች

## በትምህርት ቤት ውስጥ መልካም ጅማሬ ለምን ያስፈልጋል?

የትምህርት ቤት መልካም ጅማሬ ለልጅዎ የተሻሉ የመማር እና የአጠቃላይ የደህንነት ሁኔታዎችን ለማሳካት ይረዳዋል። ይህም፡

* በትምህርቱ እና በእድገቱ ላይ መስተጓጎልን ያስወግዳል
* ልጅዎ የመረጋጋት፣ በራስ የመተማመን እና ከሌሎች ጋር የመቆራኘት ስሜት እንዲሰማው ይረዳዋል
* ሁኔታዎችን የመቋቋም ችሎታውን ያዳብርለታል።

## የሽግግር ትምህርት እና የእድገት የጽሁፍ ማስረጃ ምንድን ነው?

የሽግግር ትምህርት እና የእድገት የጽሁፍ ማስረጃ (የሽግግር የጽሁፍ ማስረጃ በመባል የሚታወቅ ሲሆን) ከቅድመ ልጅነት አገልግሎት ወደ ትምህርት ቤት ሲሸጋገሩ ለእያንዳንዱ ልጅ የሚዘጋጅ ማስረጃ ነው። የሽግግር የጽሁፍ ማስረጃ በአገልግሎቶች፣ በትምህርት ቤቶች እና በቤተሰቦች መካከል መረጃን መቀባበልን ቀላል ያደርገዋል።

የልጅዎ የሽግግር የጽሁፍ ማስረጃ የሚከተሉትን ያካትታል፡

* የልጅዎን ስም፣ የትውልድ ቀን እና ፎቶ
* የእርስዎን ስም እና የግንኙነት ዝርዝሮች
* የቅድመ ልጅነት አገልግሎት ስም እና የግንኙነት ዝርዝሮች እና ልጅዎን የሚደግፉ ማናቸውም ሌሎች የሕፃንነት ባለሙያዎች።
* ስለ ልጅዎ ፍላጎቶች፣ ብቃቶች እና ችሎታዎች መረጃ
* የልጅዎን ትምህርት ለመደገፍ የማስተማሪያ ስልቶችን።

ይህ መረጃ የልጅዎ ፕሬፕ አስተማሪ ስለ ልጅዎ እንዲያውቅ እና የሚማረውን ነገር ለማቀድ ይረዳዋል። የሽግግር የጽሁፍ ማስረጃው ልጅዎ ትምህርት ሲጀምር የልጅዎን የትምህርት ሁኔታ ለመረዳት፣ ለመደገፍ እንዲሁም ለመወያየት ሊረዳዎት ይችላል።

ልጅዎ ከትምህርት ሰአት ውጭ ያሉ የእንክብካቤ አገልግሎቶችን (OSHC) የሚያገኝ ከሆነ የሽግግር የጽሁፍ ማስረጃው ቅጅ ለOSHC አገልግሎት አቅራቢው ይሰጠዋል።

የልጅዎ የሽግግር የጽሁፍ ማስረጃው በሚከተሉት ጉዳዮች ላይ ያግዛል፡

* ከልጅዎ ፍላጎቶች ጋር የተያያዙ ጉዳዮችን እቅድ ለማውጣት
* ልጅዎ ከቅድመ ልጅነት አገልግሎት ወደ ትምህርት ቤት የሚያደርገውን ሽግግር የተሳለጠ ለማድረግ።

## ለሽግግር የጽሁፍ ማስረጃው የሚሆን የእርስዎ ግብዓት

የሽግግር የጽሁፍ ማስረጃው ላይ አስተዋፅዖ በማድረግ ልጅዎ በትምህረት ቤት ውስጥ መልካም ጅማሬ እንዲኖረው መርዳት ይችላሉ።

የሽግግር የጽሁፍ ማስረጃው በተለያዩ ሰዎች የሚሞሉ ክፍሎች አሉት፡

**ክፍል 1 እና 1.1** የተሞላው በልጅዎ የቅድመ ትምህርት ቤት አስተማሪው ነው።

**ክፍል 1.2**  ልጅዎ የእድገት ዝግመት ወይም የአካል ጉዳት ካለበት በልጅዎ የቅድመ ትምህርት ቤት አስተማሪ ሊሞላ ይችላል። ሌሎች ልጅዎን የሚደግፉ የሕፃናት ባለሙያዎችም ተጨማሪ አስተዋፅዖ ሊያበረክቱ ይችላሉ።

**ክፍል 2: ህጻናት ልጆች** በአዋቂዎች ለምሳሌ ያክል በእርስዎ ወይም በቅድመ ትምህርት ቤት አስተማሪዎች በመረዳት በልጅዎ ተሞልቷል።

**ክፍል 3: ቤተስብ** እርስዎ የሚሞሉት ነው። ስለሚከተሉት ጉዳዮች የእርስዎን ጠቃሚ እይታዎችዎን ይፈልጋል፡

* የልጅዎ ፍላጎቶች
* በትምህርት ቤት ውስጥ ለልጅዎ ያሉዎት ተስፋዎች፣ ምኞቶች እና ግቦች።

ይህ መረጃ የልጅዎ አስተማሪ (እንዲሁም የእነሱ የOSHC አስተማሪ (ይህንን አገለግሎት የሚጠቀሙ ከሆነ)) ከእርስዎ እና ከልጅዎ ጋር መልእክት እንዲለዋወጥ እና የልጅዎን ትምህርት እና እድገት እንዲደግፉ ሊረዳ ይችላል።

## ቀጥሎ ምን ይደረጋል?

የተሞላውን ክፍል 3 (እንዲሁም ክፍል 2ን ልጅዎን በመሙላት ከረዱት) ለልጅዎ የቅድመ ትምህርት ቤት አስተማሪ ይመልሱ።

እነሱም የሽግግር የጽሁፍ ማስረጃውን ሁሉንም ክፍሎች አንድ ላይ ካጠናቀሩ በኋላ ቅጂውን ለሚከተሉት አካላት ይሰጣሉ

* ለእርስዎ
* ለልጅዎ ትምህርት ቤት
* ለልጅዎ የOSHC አገልግሎት (ወደዚህ አገልግሎት ልጅዎ የሚሄድ ከሆነ)።

እስከ አሁን ድረስ ትምህርት ቤት ካልመረጡ የሽግግር የጽሁፍ ማስረጃው ሁለተኛ ቅጅ ይሰጥዎታል። ልጅዎን ሲያስመዘግቡ ይህንን ቅጅ ለትምህርት ቤቱ መስጠት ይችላሉ።

ክፍል 3ን ሞልተው የማይመልሱ ከሆነ የቅድመ ትምህርት ቤት አስተማሪው የተሞላውን የሽግግር የጽሁፍ ማስረጃ ለእርስዎ፣ ለልጅዎ ትምህርት ቤት እና ለልጅዎ የOSHC አገልግሎት (ወደዚህ አገልግሎት ልጅዎ የሚሄድ ከሆነ) ይልካል።

በሽግግር የጽሁፍ ማስረጃው ውስጥ ያለውን መረጃ ማጋራት ልጆች በተሳካ ሁኔታ ወደ ትምህርት ቤት እንዲሸጋገሩ ይረዳቸዋል። ነገር ግን የሽግግር የጽሁፍ ማስረጃው ለልጅዎ ትምህርት ቤት እንዲሰጥ የማይፈልጉ ከሆነ እባክዎ ከልጅዎ የቅድመ ትምህርት ቤት አስተማሪ ጋር ይነጋገሩ።

አንዳንድ ጊዜ የቪክቶሪያ ትምህርት እና እንክብካቤ ባለሙያዎች የልጆችን እንክብካቤ ወይም ደህንነት ለመጠበቅ መረጃን ማጋራት ያስፈልጋቸዋል። የቅድመ መደበኛ ትምህርት አገልግሎት አቅራቢዎች የእንክብካቤ፣ ፀረ-መድልዎ ፣ የሥራ ጤና እና ደህንነት እንዲሁም የልጆች እንክባካቤ እና ደህንነት ሓላፊነት ስላላቸው ይህንን የተጣለባቸውን ግዴታ ለመወጣት፡ አስፈላጊ በሚሆንበት ጊዜ ስለ ልጅዎ እና ስለቤተሰብዎ ያላቸውን መረጃ ሊያካፍሉ ይችላል። ለተጨማሪ መረጃ የሚከተለውን ድረ ገጽ ይጎብኙ <https://www.vic.gov.au/information-sharing-schemes-and-the-maram-framework>

# ለተጨማሪ መረጃ

እባክዎን የሚከተለውን ድረ ገጽ ይጎበኙ [www.education.vic.gov.au/transitiontoschool](http://www.education.vic.gov.au/transitiontoschool)

ይህ ሰነድ በተለያዩ ቋንቋዎች በሚከተለውን ድረ ገጽ ይገኛል [www.education.vic.gov.au/transitiontoschool](http://www.education.vic.gov.au/transitiontoschool)